গতকাল বিকালে রমনার রেসকোর্স ময়দানেই নাকে খত দিয়েছেন নিয়াজি । পাকিস্তানীদের সেই ঐতিহাসিক আত্মসমর্পণ অনুষ্ঠান কভার করতে কলকাতা থেকে ঢাকায় এসেছিলেন সাংবাদিক চঞ্চল সরকার সহ আরও অনেকে। ১৭ ডিসেম্বর সকাল তখন দশটা ,তারা তখন শীতের সোনা রোদে হেঁটে বেড়াচ্ছিলেন ঢাকার রাস্তায় । ধানমণ্ডি ১৮ নম্বর বাড়িতে যাওয়ার সিদ্ধান্ত হল, কিন্তু লোকেরা সেখানে যেতে বারণ করলেন তাদের। কালকেও নাকি সেখানে গুলি করে মুক্তিবাহিনীর ছেলেদের মেরেছে পাক সেনারা। চঞ্চল বেশ অবাক হলেন, ওরা কী সারেন্ডারের খবর রাখে নাই? নিয়াজির ‘ফাইট টু দ্য লাস্ট’ এখনও আঁকড়ে ধরে বসে আছে পাকসেনারা , বেকুব আর কাহারে কয় ! পাশেই ছিলেন গোর্খা রেজিম্যান্ট মেজর তারা। কজন জওয়ান আর মেজর তারা’কে সংগে করে সাংবাদিক দল রওনা হলেন বঙ্গবন্ধুর বাড়ির উদ্দেশ্যে। সবাই বলছে , পাক সেনারা বঙ্গবন্ধুর বাড়ির ছাদে বাঙ্কার বানিয়ে ঘাপটি মেরে বসে আছে। মেজর তারা পাকসেনাদের বোঝাতে গেলেন, পাক সেনারা তা বুঝতে নারাজ। অনেকক্ষণ বোঝানোর পর, অবশেষে তাদের নিরস্ত্র করা সম্ভব হল।